Document ID: 32005L0080

KOMISSION DIREKTIIVI 2005/80/EY,
annettu 21 päivänä marraskuuta 2005,
kosmeettisia valmisteita koskevan neuvoston direktiivin 76/768/ETY muuttamisesta sen liitteiden II ja III mukauttamiseksi tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY (1) ja erityisesti sen 4 b artiklan ja 8 artiklan 2 kohdan,
on kuullut kulutustavaroita käsittelevää tiedekomiteaa,
sekä katsoo seuraavaa:
(1)
Direktiivissä 76/768/ETY, sellaisena kuin se on muutettuna Euroopan parlamentin ja neuvoston direktiivillä 2003/15/EY (2), kielletään vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY (3) liitteessä I ryhmiin 1, 2 ja 3 kuuluviksi luokiteltujen syöpää aiheuttavien, perimää vaurioittavien ja lisääntymiselle vaarallisten aineiden käyttö kosmeettisissa valmisteissa mutta sallitaan direktiivin 67/548/ETY mukaisesti ryhmään 3 kuuluvaksi luokiteltujen aineiden käyttö, jos kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitea, joka on korvattu kulutustavaroita käsittelevällä tiedekomitealla komission päätöksen 2004/210/EY (4) nojalla, on arvioinut ja hyväksynyt ne.
(2)
Direktiivi 67/548/ETY on muutettu direktiivillä 2004/73/EY, ja sen vuoksi on tarpeen toteuttaa toimenpiteet direktiivin 76/768/ETY saattamiseksi yhdenmukaiseksi direktiivin 67/548/ETY säännösten kanssa.
(3)
Koska joitain direktiivin 67/548/ETY liitteessä I ryhmiin 1 ja 2 kuuluviksi luokiteltuja syöpää aiheuttavia, perimää vaurioittavia ja lisääntymiselle vaarallisia aineita ei vielä ole lueteltu direktiivin 76/768/ETY liitteessä II, on tarpeen lisätä ne kyseiseen liitteeseen. Direktiivin 67/548/ETY liitteen I mukaisesti ryhmään 3 kuuluviksi luokitellut aineet olisi myös sisällytettävä direktiivin 76/768/ETY liitteeseen II, paitsi jos kulutustavaroita käsittelevä tiedekomitea on arvioinut ne ja todennut niiden soveltuvan käytettäväksi kosmeettisissa valmisteissa.
(4)
Direktiivin 76/768/ETY liitteessä III luetellut ryhmiin 1 ja 2 kuuluviksi luokitellut syöpää aiheuttavat, perimää vaurioittavat ja lisääntymiselle vaaralliset aineet olisi poistettava, koska nämä aineet luetellaan nyt direktiivin 76/768/ETY liitteessä II, eivätkä ne sen vuoksi voi olla osana kosmeettisten valmisteiden koostumusta.
(5)
Komission direktiivissä 2004/93/EY (5) säädetään tiettyjen sellaisten aineiden lisäämisestä direktiivin 76/768/ETY liitteeseen II, jotka oli jo lueteltu siinä. Kyseinen liite olisi sen vuoksi muutettava selvyyden vuoksi.
(6)
Direktiivi 76/768/ETY olisi sen vuoksi muutettava vastaavasti.
(7)
Tässä direktiivissä säädetyt toimenpiteet ovat kosmeettisten valmisteiden pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 76/768/ETY liitteet II ja III tämän direktiivin liitteessä olevan tekstin mukaisesti.
2 artikla
Jäsenvaltioiden on toteutettava kaikki tarvittavat toimenpiteet sen varmistamiseksi, että yhteisöön sijoittautuneet valmistajat tai maahantuojat eivät 22 päivästä elokuuta 2006 lähtien enää saata markkinoille mitään kosmeettisia valmisteita, jotka eivät täytä tämän direktiivin vaatimuksia.
Jäsenvaltioiden on toteutettava kaikki tarvittavat toimenpiteet sen varmistamiseksi, että kyseisiä valmisteita ei 22 päivän marraskuuta 2006 jälkeen enää myydä eikä toimiteta loppukäyttäjille.
3 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 22 päivänä toukokuuta 2006. Niiden on toimitettava komissiolle viipymättä nämä säännökset kirjallisina sekä kyseisiä säännöksiä ja tätä direktiiviä koskeva vastaavuustaulukko.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
4 artikla
Tämä direktiivi tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
5 artikla
Tämä direktiivi on osoitettu kaikille jäsenvaltioille.
Tehty Brysselissä 21 päivänä marraskuuta 2005.

Labels: 3
1
20